Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2021/C 446/11)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”TROTE DEL TRENTINO”

EU-NRO: PGI-IT-0965-AM02 – 18. syyskuuta 2020

SMM (X) SAN ( )

1. Hakijaryhmä ja oikeutettu etu

Consorzio di Tutela delle Trote del Trentino IGP

Osoite: Via Galileo Galilei, 43 – 38015 Lavis (TN)

Sähköposti: consorziotroteigp@legalmail.it

Consorzio di Tutela delle Trote del Trentino IGP [suojatun maantieteellisen merkinnän ”Trote del Trentino” suojeluyhdistys] on 14. lokakuuta 2013 annetun maatalous-, elintarvike- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☐ Tuotteen kuvaus

☐ Maantieteellinen alue

☐ Alkuperätodisteet

☒ Tuotantomenetelmä

☒ Yhteys

☐ Merkinnät

☐ Kansalliset vaatimukset

☒ Muuta [pakkaaminen]

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

5 artiklan 2 kohta – Kalanviljely

On päätetty sallia myös altaiden keraaminen vuoraus, koska tällaisen vuorauksen ominaisuudet eivät juuri poikkea sementistä ja se voi joskus helpottaa altaiden puhdistusta. Keraamisen vuorauksen käytöllä ei ole negatiivista vaikutusta viljelykäytäntöihin tai kasvatetun kirjolohen aistinvaraisiin ominaisuuksiin. Virke:

Altaat, joissa poikasia ja täysikasvuisia kaloja kasvatetaan, on rakennettava kokonaan sementistä tai maasta ja sementistä tai sementtiseinistä ja maapohjasta tai lasikuidusta tai teräksestä, ja ne on sijoitettava peräkkäin tai rinnakkain hapetuksen maksimoimiseksi.

on muutettu seuraavaan muotoon:

Altaat, joissa poikasia ja täysikasvuisia kaloja kasvatetaan, on rakennettava kokonaan sementistä tai maasta ja sementistä tai sementtiseinistä ja maapohjasta tai lasikuidusta tai teräksestä tai keraamista, ja ne on sijoitettava peräkkäin tai rinnakkain hapetuksen maksimoimiseksi.

Niiden merkittävien muutosten vuoksi, joita ilmaston lämpeneminen aiheuttaa kasvatusalueella, ja niistä aiheutuvien lumi- ja vesisademäärien muutosten vuoksi tuote-eritelmässä annetut lämpötilat vedelle, jossa kaloja kasvatetaan, eivät enää vastaa todellista fyysistä ympäristöä, joissa kalanviljelylaitosten on nyt toimittava Trenton alueella. Näin ollen talvikuukausina (keskilämpötila marraskuusta maaliskuuhun) altaisiin laskettavan veden lämpötilaa koskeva luku on nostettava 10 °C:sta 12 °C:seen. Tämä selittää 5 artiklan 2 kohdan a alakohdan, jossa todetaan, että keskilämpötila marraskuusta maaliskuuhun ei saa ylittää 12 °C:ta.

Tämä muutos käsittää siten tuote-eritelmän 6 artiklan mukautuksen, jossa viittaus veden lämpötilaan muutetaan 10 °C:sta 12 °C:seen. Muutosta sovelletaan myös 4. elokuuta 2015 Euroopan unionin virallisen lehden numerossa EUVL C 255 julkaistun yhtenäisasiakirjan 5 kohtaan.

Lukuja, jotka koskevat päivittäisiä veden vaihtokertoja ja niihin liittyvää kasvatustiheyttä, on muutettu. Ottaen huomioon käytetyn veden erinomainen laatu tavoitteena oli välttää mahdollista kuivuutta tai vesipulaa, myös väliaikaista, mikä pakotti laitokset yli kymmeneen vaihtoon päivää kohti. Sallittu kasvatustiheys 40 kg/m3 piti alentaa nopeasti 30 kg:aan/m3, kun vaihtojen määrä jää alle kymmeneen päivää kohti. Jotta SMM:n erityisominaisuudet eivät heikkene, on katsottu asianmukaiseksi lisätä taulukkoon uusi rivi, mikä antaa toimijoille, jotka vaihtavat veden yli kahdeksan kertaa päivässä, mahdollisuuden enintään 35 kg:n/m3 tiheyteen. Se helpottaa mahdollisen vesipulan hallintaa lyhyellä aikavälillä. Näin ollen taulukko:

Veden vaihtokerrat päivää kohti Suurin sallittu kasvatustiheys (kg/m3) 2 –6 25 6 –10 30 yli 10 40

on muutettu seuraavaan muotoon:

Veden vaihtokerrat päivää kohti Suurin sallittu kasvatustiheys (kg/m3) 2 –6 25 6 –8 30 8 –10 35 yli 10 40

Sallittujen raaka-aineiden luettelo – joka sisältää viljat, jyvät, niistä saatavat tuotteet ja sivutuotteet, proteiinitiivisteet mukaan luettuina; öljysiemenet, niistä saatavat tuotteet ja sivutuotteet, proteiinitiivisteet ja öljyt mukaan luettuina; valkuaiskasvien siemenet, niistä saatavat tuotteet ja sivutuotteet, proteiinitiivisteet mukaan luettuina; juurikasjauhot, niistä saatavat tuotteet ja sivutuotteet, proteiinitiivisteet mukaan luettuina; kaloista ja/tai äyriäisistä saatavat tuotteet ja sivutuotteet, öljyt mukaan luettuina; merileväjauho ja siitä saatavat tuotteet; muiden kuin märehtijöiden verestä saatavat tuotteet sekä muista eläimistä kuin märehtijöistä peräisin olevan käsitellyn eläinvalkuaisen ja tällaista valkuaista sisältävät rehuseokset – on korvattu määräyksellä, jolla kielletään seuraavien raaka-aineiden käyttö:

— raaka maissiöljy;

— maissigluteeni;

— maapähkinäkakku tai -jauho;

— sinapinsiemenet ja niiden jalostuksesta peräisin olevat proteiinituotteet;

— seesaminsiemenet ja niiden jalostuksesta peräisin olevat proteiinituotteet.

Muutoksella kielletään selvästi sellaisten raaka-aineiden käyttö, jotka voisivat vaikuttaa negatiivisesti tuotteen väriin tai makuun. Muutos vaikuttaa myös yhtenäisen asiakirjan 3.3 kohtaan. Seuraava teksti tuote-eritelmässä ja yhtenäisessä asiakirjassa:

SMM-tuotteen ”Trote del Trentino” lihan tyypillisen laadun takaamiseksi seuraavat raaka-aineet ovat sallittuja:

1) viljat, jyvät, niistä saatavat tuotteet ja sivutuotteet, proteiinitiivisteet mukaan luettuina;

2) öljysiemenet, niistä saatavat tuotteet ja sivutuotteet, proteiinitiivisteet ja öljyt mukaan luettuina;

3) valkuaiskasvien siemenet, niistä saatavat tuotteet ja sivutuotteet, proteiinitiivisteet mukaan luettuina;

4) juurikasjauhot, niistä saatavat tuotteet ja sivutuotteet, proteiinitiivisteet mukaan luettuina;

5) kaloista ja/tai äyriäisistä saatavat tuotteet ja sivutuotteet, öljyt mukaan luettuina;

6) merileväjauho ja siitä saatavat tuotteet;

7) muiden kuin märehtijöiden verestä saatavat tuotteet.

Lisäksi sallitaan muista eläimistä kuin märehtijöistä peräisin olevan käsitellyn eläinvalkuaisen ja tällaista valkuaista sisältävien rehuseosten käyttö.

on muotoiltu uudelleen seuraavasti:

Myös seuraavien raaka-aineiden käyttö on kielletty:

— raaka maissiöljy;

— maissigluteeni;

— maapähkinäkakku tai -jauho;

— sinapinsiemenet ja niiden jalostuksesta peräisin olevat proteiinituotteet;

— seesaminsiemenet ja niiden jalostuksesta peräisin olevat proteiinituotteet.

Ravinnottaoloaika on määritetty entistä selkeämmin, niin että se ei enää viittaa ruokinnan viimeiseen päivään vaan lihotusannoksen lopettamiseen. On myös päätetty sallia ylläpitoannoksen antaminen eläimille sen jälkeen, kun lihotusannos on lopetettu, edellyttäen, että suolisto on teurastushetkellä tyhjä.

Muutoksen tarkoituksena on selkeyttää eläinten ruokintaa koskevia sääntöjä sen varmistamiseksi, että – samalla kun kunnioitetaan eläinten hyvinvointia – suolistossa ei ole sulamatonta materiaalia teurastushetkellä. Sen vuoksi on katsottu tarpeelliseksi määrittää, että ruokinnan lopettamista koskeva aika viittaa lihotusannokseen. On havaittu, että joissakin olosuhteissa rakenteelliset syyt ovat johtaneet lihotusannoksen lopettamiseen sellaisen altaan osalta, jolle on suunniteltu teurastusta useiksi päiviksi. Tämä on johtanut siihen, että jotkin eläimet ovat olleet ilman ravintoa jopa 15–20 päivää. Näin ankara ravinnon puute ei voi olla eläinten hyvinvointia koskevien sääntöjen mukaista, ja lisäksi se voi johtaa lihaskudoksen tiiviyden ja siten SMM:n erityisominaisuuksien heikkenemiseen, erityisesti kesällä. Näin ollen viittaus lihotusannoksen lopettamiseen on nimenomaisesti sisällytetty tekstiin. Siinä todetaan, että tarvittaessa eläimiä voidaan ruokkia ylläpitoannoksella edellyttäen, että noudatetaan vaatimuksia, joiden mukaan suolistossa ei saa olla sulamatonta materiaalia.

Seuraava tuote-eritelmän virke:

Ennen kuin täysikasvuiset kalat lähetetään käsiteltäviksi on noudatettava seuraavia ruokinnan lopettamista koskevia aikoja, jotka riippuvat veden lämpötilasta ja jotka lasketaan ruokinnan viimeistä päivää seuraavasta päivästä:

on muutettu seuraavaan muotoon:

Ennen kuin täysikasvuiset kalat lähetetään käsiteltäviksi, on noudatettava seuraavia lihotusannoksen lopettamista koskevia aikoja, jotka riippuvat veden lämpötilasta ja jotka lasketaan ruokinnan viimeistä päivää seuraavasta päivästä:

Eritelmään lisätään myös seuraava kohta:

Korkeatasoisen eläinten hyvinvoinnin ylläpitämiseksi eläimille saa antaa ylläpitoannoksen sen jälkeen, kun lihotusannos on lopetettu, edellyttäen, että suolisto on teurastushetkellä tyhjä.

5 artiklan 4 kohta – Pakkaukset

Kappale:

Jalostettu tuote on saatettava myyntiin kelmulla peitetyissä polystyreenirasioissa ja/tai -laatikoissa, tyhjiöpakatuissa pusseissa tai suojakaasuun pakattuna.

on muutettu seuraavaan muotoon:

Jalostettu tuote on saatettava myyntiin kelmulla peitetyissä rasioissa ja/tai kelmulla peitetyissä ja/tai jäällä täytetyissä polystyreenilaatikoissa ja/tai kelmulla peitetyissä ja/tai jäällä täytetyissä muovilaatikoissa ja/tai vakiotyhjiöpakkauksissa tai muissa tyhjiöpakatuissa säiliöissä ja/tai suojakaasuun pakattuna.

ja virkettä:

Kokonaisina ja/tai perattuina kulutukseen saatettavien yksilöiden paino on vähintään 200 grammaa.

on täydennetty seuraavasti:

Kokonaisina ja/tai perattuina kulutukseen saatettavien yksilöiden paino ennen teurastusta on vähintään 200 grammaa.

Suurten jälleenmyyjien pyyntöihin vastaamiseksi viittaus rasioiden valmistusmateriaaliin on poistettu, niin että tuote voidaan pakata rasioihin, jotka on valmistettu mistä tahansa materiaalista, joka soveltuu voimassa olevan lainsäädännön mukaisiin käyttötarkoituksiin. On myös lisätty tulkitseva selvennys jään käytöstä, mahdollisuudesta käyttää uudelleenkäytettäviä muovilaatikoita muovin kulutuksen vähentämiseksi ja tyhjiöpakkaamisesta muihin kuin vakiotyhjiöpakkauksiin. Lopuksi on selvennetty, että kokonaisina ja/tai perattuina myytävien kalojen vähimmäispaino viittaa ennen teurastusta mitattuun painoon.

Muutos vaikuttaa yhtenäisen asiakirjan 3.5 kohtaan.

YHTENÄINEN ASIAKIRJA

”Trote del Trentino”

EU-nro: PGI-IT-0965-AM02 – 18. syyskuuta 2020

SAN ( ) SMM (X)

1. [SAN:n tai SMM:n] nimi tai nimet

”Trote del Trentino”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji [liitteen XI mukaisesti]

Luokka 1.7. Tuoreet kalat, nilviäiset ja äyriäiset sekä niistä valmistetut tuotteet

3.2. Kuvaus 1 kohdassa nimetystä tuotteesta

Suojattu maantieteellinen merkintä ”Trote del Trentino” myönnetään 4 kohdassa tarkoitetulla tuotantoalueella kasvatetuille lohensukuisille kaloille, jotka kuuluvat kirjolohen Oncorhynchus mykiss Walb. lajiin. Kulutukseen saatettaessa kirjolohella on oltava seuraavat ominaisuudet: vihertävä selkä, jonka molemmilla puolilla on ruusunpunainen raita, valkeahko vatsa sekä ruumiissa, selkäevässä ja pyrstöevässä tummia täpliä. Kuntokertoimen (condition factor) on oltava enintään 500 gramman painoisilla kaloilla enintään 1,25 ja yli 500 gramman painoisilla kaloilla 1,35. Lihan rasvapitoisuus saa olla enintään 6 %. Liha on valkoista tai lohenpunaista, kiinteää, pehmeää, vähärasvaista, hienostuneesti kalan makuista ja makean veden tuoksuista, vailla mutaista jälkimakua. Vieraat makuvivahteet on rajoitettava mahdollisimman vähiin, geosmiinipitoisuuden on oltava alle 0,9 μg/kg ja lihaskudoksen tiiviyden on vastattava vähintään puristuspaineen enimmäisarvoa 4 N.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Ravintoannosten on noudatettava aidon, muuttumattoman, vakiintuneen perinteisen käytännön vaatimuksia. Tästä syystä rehu ei saa sisältää muuntogeenisiä raaka-aineita.

Myös seuraavien raaka-aineiden käyttö on kielletty:

— raaka maissiöljy;

— maissigluteeni;

— maapähkinäkakku tai -jauho;

— sinapinsiemenet ja niiden jalostuksesta peräisin olevat proteiinituotteet;

— seesaminsiemenet ja niiden jalostuksesta peräisin olevat proteiinituotteet.

Annosten koostumuksen on tyydytettävä eläinten tarpeet kasvatuksen eri vaiheissa tuote-eritelmän tavoitteiden mukaisesti.

Voimassa olevassa lainsäädännössä määriteltyjen lisäaineiden käyttö rehussa sallitaan. Lohenpunainen väri on saatava aikaan käyttäen pääasiassa karotenoidipigmentti astaksantiinia ja/tai muita luonnollisia karotenoideja.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Eri kasvatusvaiheiden – alkaen ruskuaispussivaiheen poikasista yksikesäisiksi ja täysikasvuisiksi kirjolohiksi – sekä teurastuksen on tapahduttava jäljempänä 4 kohdassa yksilöidyllä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Jalostettu tuote on saatettava myyntiin kelmulla peitetyissä rasioissa ja/tai kelmulla peitetyissä ja/tai jäällä täytetyissä polystyreenilaatikoissa ja/tai kelmulla peitetyissä ja/tai jäällä täytetyissä muovilaatikoissa ja/tai vakiotyhjiöpakkauksissa tai muissa tyhjiöpakatuissa säiliöissä ja/tai suojakaasuun pakattuna.

Kirjolohi pidetään kaupan tuoreena, joko kokonaisena, perattuna, fileinä tai viipaleina. Kokonaisina ja/tai perattuina kulutukseen saatettavien yksilöiden paino ennen teurastusta on vähintään 200 grammaa. Jos tuote saatetaan myyntiin fileinä ja/tai viipaleina, painon on oltava vähintään 90 grammaa.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kussakin yksittäisessä pakkauksessa/säiliössä on oltava selkein, lähtemättömin ja muista teksteistä selvästi erottuvin kirjaimin maininta ”Indicazione Geografica Protetta” (suojattu maantieteellinen merkintä) tai sen kirjainlyhenne ”IGP” (SMM).

Viimeksi mainittu on käännettävä sen maan kielelle, jossa tuote myydään. Muiden kuin nimenomaisesti mainittujen luonnehdintojen lisääminen on kielletty.

Kussakin yksittäisessä pakkauksessa/säiliössä tai siihen kiinnitetyssä etiketissä on oltava näkyvästi jäljempänä kuvattu tunnus, joka voi olla myös harmaasävyinen.

Etiketissä tai kussakin yksittäisessä pakkauksessa on lisäksi oltava Euroopan unionin SMM-tunnus. Etiketissä tai muussa vastaavassa merkinnässä on ilmoitettava tuottajan ja/tai erän numero tai tunnistekoodi.

4. Maantieteellisen alueen tarkka rajaus

SMM-tuotteen ”Trote del Trentino” tuotantoalue käsittää Trenton autonomisen maakunnan alueen kokonaisuudessaan sekä Bagolinon kunnan Brescian maakunnassa. Siihen sisältyvät näin ollen kaikki Trenton alueen suurimmat joet niitä reunustavine laaksoineen ja sivujokineen.

5. Yhteys maantieteelliseen alueeseen

Tuotantoalue on syntynyt päällekkäisistä, jäätikköjen ja jokien aiheuttaman eroosion muodostamista kerrostumista. Morfologisesti se on lähinnä vuoristoista, ja sille ovat ominaisia geologiseen alustaan syntyneet, syvyydeltään vaihtelevat laaksot, joista muodostuvat alueen kaikki valuma-alueet. Trote del Trentino -kirjolohen tuotantoalueen ilmasto on tyypillinen Alppien alueelle. Siellä sataa usein – talvisin lumisateet ovat yleisiä – ja lämpötilat ovat viileitä myös kesällä. Kirjolohen tuotantoon käytettävä vesi on peräisin alueen lumikentiltä ja jäätiköiltä. Yksilöidyn alueen ilmastolliset ja hydrogeologiset ominaispiirteet, joita ei voida siirtää muualle tai jäljitellä muualla, antavat Trote del Trentino -kirjolohelle erityisominaisuudet, jotka erottavat sen muista vastaavista tuotteista. Trenton alueen lähdeveden kemiallinen koostumus sisältää eurooppalaista keskiarvoa vähemmän hivenaineita (magnesiumia, natriumia, kaliumia), minkä vuoksi vesi on erinomaisen suotuisaa kirjolohen kehittymiselle. Vesistöt, joista Trenton alueen kalanviljelylaitokset saavat vetensä, ovat biologiselta laadultaan erinomaisia; niiden bioottinen indeksi on yli 8, mikä vastaa laatuluokkaa I tai II.

SMM-tuotteen ”Trote del Trentino” rekisteröintihakemus on perusteltu, koska kyseinen tuote erottuu muista samaan tavaraluokkaan kuuluvista tuotteista hyvin pienen kuntokertoimensa ja rasvapitoisuutensa vuoksi. Lisäksi liha on kiinteää, pehmeää, vähärasvaista, hienostuneesti kalan makuista ja makean veden tuoksuista sekä vailla mutaista jälkimakua, jota usein esiintyy viljellyssä kirjolohessa.

Trote del Trentino -kirjolohen erityisominaisuudet johtuvat ennen muuta viljelyyn käytetystä, alueen lumikentiltä ja jäätiköiltä peräisin olevasta vedestä, jota on saatavilla runsaasti ja jonka happipitoisuus on hyvin korkea, kemiallis-fysikaalis-biologinen laatu hyvä ja keskilämpötila alhainen (marraskuusta maaliskuuhun yleensä alle 12 °C).

Kylmä, vähäravinteinen vesi hidastaa kasvua, ja vaikka tämä alentaakin tuotannon määrää, se toisaalta parantaa lihan laatuominaisuuksia, kuten alhaista kuntokerrointa ja rasvapitoisuutta. Hyvän vesitilanteen ja kaltevan pinnanmuodostuksen ansiosta suurin osa Trenton alueen kalanviljelystä tapahtuu eri tasoilla sijaitsevissa altaissa, jolloin veteen siirtyy happea luonnollisella tavalla. Veden hyvä laatu estää myös sellaisten levien ja ei-toivottujen mikrobien leviämisen, joiden metaboliitit aiheuttavat epämiellyttäviä makuja, muun muassa mudan makua, joka johtuu liiallisesta geosmiinista.

Tuotantoympäristön ilmasto-olosuhteet sekä inhimillinen panostus kalanviljelylaitosten hoitamiseen yhdistävät Trote del Trentino -kirjolohen sen maantieteelliseen tuotantoalueeseen.

Trote del Trentino -kirjolohen viljelyä on harjoitettu jo kauan, ja se perustuu pitkiin, aikojen myötä vakiintuneisiin perinteisiin. Kasvatus altaissa alkoi 1800-luvulla, kun vuonna 1879 perustettiin Torbolen kalanviljelylaitos, jonka tavoitteena oli kalanviljelykäytännön levittäminen ja luonnollisten vesistöjen kalakannan lisääminen poikasistutusten avulla. Ensimmäiset yksityiset kalanviljelylaitokset perustettiin vuonna 1891 Predazzoon, vuonna 1902 Giustinoon ja vuonna 1926 Tioneen, ja niiden määrä lisääntyi lisääntymistään toisen maailmansodan jälkeen. Vuosien ajan niissä on ylläpidetty omia erillisiä lisääntymiskantojaan, joita on tarvittaessa uudistettu muista laitoksista tai luonnosta peräsin olevilla kannoilla, jolloin laitoksessa kasvatettujen yksilöiden tyypilliset ominaisuudet siirtyvät niiden jälkikasvuun.

Perinne vakiintui, kun vuonna 1975 perustettiin Trenton kirjolohenkasvattajien yhdistys (Associazione dei Troticoltori Trentini), joka on vaikuttanut merkittävästi kirjolohenviljelyn elpymiseen tuotantoalueella. Nimi ”Trote del Trentino” on tullut vahvasti osaksi yleistä ja kaupallista kielenkäyttöä, mikä ilmenee selvästi kauppalaskuista, etiketeistä ja mainoksista.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.